Greek Legal Document

Category: 365

Content:
42. ΝΟΜΟΘΕΤ. ΔΙΑΤΑΓΜΑ υπ’ αριθ. 148 της 21/28 Μαρτ. 1969 (ΦΕΚ Α΄ 54) Περί συγχωνεύσεως του Ειδικού Ταμείου Παμβώτιδος και Λαψίστης εις τον Γενικόν Οργανισμόν Εγγείων Βελτιώσεων (Γ.Ο.Ε.Β.) Λεκάνης Ιωαννίνων. Άρθρ.1.-Το δια του Νόμ. 4999/1931 «περί συστάσεως Ειδικού Ταμείου Παμβώτιδος» ιδρυθέν Ειδικόν Ταμείον Παμβώτιδος και μετονομασθέν δια του άρθρ. 1 του Νόμ. 5513/1932 εις «Ειδικόν Ταμείον Παμβώτιδος και Λαψίστης» συγχωνεύεται εις τον δια του υπ’ αριθ. 247/31.3.1960 Β.Δ/τος ιδρυθέντα Γενικόν Οργανισμόν Εγγείων Βελτιώσεων (Γ.Ο.Ε.Β.) Λεκάνης Ιωαννίνων. Άρθρ.2.-1.Άπασα η περιουσία του Ειδικού Ταμείου Παμβώτιδος και Λαψίστης οι πόροι αυτού ως και αι πάσης φύσεως αρμοδιότητες και δικαιώματα τούτου περιέρχονται εις τον Γενικόν Οργανισμόν Εγγείων Βελτιώσεων (Γ.Ο.Ε.Β.) Λεκάνης Ιωαννίνων, εις ον επίσης περιέρχεται και πάσα απαίτησις ή υποχρέωσις του εις τούτον συγχωνευομένου Ταμείου. 2.Εκ του πόρου αλιείας της Λίμνης Παμβώτιδος, περί ου η παρ. 1 του άρθρ. 7 του Νόμ. 4999/1931 ως ετροποποιήθη υπό του άρθρ. 5 του Νόμ. 5513/1932, ποσοστόν 15% αποδίδεται εις την Κοινότητα Νήσου Ιωαννίνων δια την υπό ταύτης εκτέλεσιν και συντήρησιν εξωραϊστικών και εξυγιαντικών έργων, εκ δε του υπολοίπου ποσόν μέχρι των 35% του όλου πόρου θα διατίθηται υπό του Γ.Ο.Ε.Β. δια εμπλουτισμόν της λίμνης μερίμνη της αρμοδίας Υπηρεσίας Αλιείας. Άρθρ.3.-1.Προς τον σκοπόν διαφυλάξεως της αλιευτικής παραγωγής η ρύθμισις εκάστοτε της στάθμης της λίμνης θα διενεργήται υπό του Γ.Ο.Ε.Β. μετά γνώμην της Δ/νσεως Αλιείας του Υπουργείου Γεωργίας. 2.Το κατά την δημοσίευσιν του παρόντος υπηρετούν εις το Ειδικόν Ταμείον Παμβώτιδος και Λαψίστης προσωπικόν δύναται να διατηρηθή εις την υπηρεσίαν του Γ.Ο.Ε.Β. Λεκάνης Ιωαννίνων, εφ’ όσον αναγκαιοί εις τούτον. Άρθρ.4.-Η ισχύς του παρόντος άρχεται μετά δίμηνον από της δημοσιεύσεώς του.